Trine Pertou Mach (EL), 2023-03-14:
Tak for det, og tak for redegørelsen.
Jeg skal sige, at jeg står her, fordi min kollega Søren Søndergaard er på rejse.
Det er ham, der er partiets EU-ordfører normalt.
At det europæiske samarbejde står i og står over for kolossale opgaver, udfordringer og problemer, er ikke svært at se, og det er heller ikke svært at se, at internationalt og europæisk samarbejde på flere stræk er noget, vi har kolossalt brug for; der er også brug for politisk handling og for knofedt for at få det internationale og europæiske samarbejde til at løse de store, store kriser, som verden står med.
Det europæiske samarbejde burde spille en helt central rolle i at løse mange af de her udfordringer.
Derfor har vi jo også, synes vi i Enhedslisten, brug for et velfungerende europæisk samarbejde til at understøtte, løfte og tage udfordringerne seriøst.
Men desværre er det sådan, at det EU, vi har i dag, ikke hele vejen igennem er en medspiller, tværtimod.
Bare for at nævne et par eksempler vil jeg starte med klimaet.
Nogle gange må man konstatere, at EU ikke lever op til løfterne om, at man gerne vil bekæmpe klimaforandringer.
EU lever ikke op til Parisaftalen, og på flere områder blokerer EU for, at de enkelte EU-lande kan vælge at gå videre end det, som man har vedtaget i fællesskab.
Det positivt, at man har gjort det, men det er alt, alt for sent, og derfor er det også et problem, når EU's regler blokerer for, at vi i Danmark kunne vedtage at gøre det tidligere.
Den tidligere danske regering havde den position, at det skulle træde i kraft i 2030, men det var det, der blev udfordret af EU-spillereglerne.
Et andet godt eksempel er kampen mod skattely og skatteunddragelse.
Vi ved, at multinationale selskaber hvert år snyder statskasserne i Europa og ikke mindst i det globale syd for milliarder af kroner.
EU's egne skattely, bl.a. Luxembourg, spiller en helt central rolle i det her, men EU's skattelyliste eller sortliste af skattely fritager fuldstændig automatisk EU's egne skattely og giver i øvrigt et fripas til en lang række af de lande, som tilhører verdens værste skattely.
Det er helt håbløst, når man påtænker, hvor store skatteindtægter EU-landene og landene i det globale syd mister, fordi multinationale selskaber er i stand til at gemme deres penge et andet sted.
Et tredje eksempel er kampen mod social dumping.
Det gælder også kampen for at sikre, at der ikke er farlig kemi i forbrugernes produkter.
Mange af de her problemer kan i vid udstrækning føres tilbage til grundlæggende problemer med den måde, som EU-samarbejdet er skruet sammen på.
Det er nemlig et samarbejde, hvor hensynet til markedet og virksomhedernes profitter alt for ofte sættes først.
Men skal EU være et europæisk samarbejde, som reelt skal løse de mange problemer, som vi står over for, er der brug for at gøre noget ved traktatgrundlaget, så det ikke er markedet, der er det ultimative centrum, men så det er fælles værdier og kampen for at løse grænseoverskridende problemer som klimakrisen, skattely, økonomisk ulighed osv., der står i centrum.
Når det er sagt, er det også værd at bemærke, at problemerne ikke kun er noget, der ligger i EU's grundlag.
Men et andet lige så stort problem, som vi oplever, synes vi i hvert fald i Enhedslisten, er, at vi har en fodslæbende regering; en regering, som ikke ønsker eller forsøger at udnytte de muligheder, der kan være for at udfordre status quo i EU nu og her.
Alt for ofte bruges EU-reglerne som en undskyldning for politisk passivitet i Danmark.